Gunvor Eldegard (Arbeiderpartiet), 2009-03-23:
For Arbeidarpartiet er arbeid og verdiskaping heilt sentralt. Me må skapa for å kunna dela. Dei grunnleggjande måla i næringspolitikken er å sikra høg sysselsetjing, låg arbeidsløyse og høg verdiskaping. Næringspolitikk er noko denne regjeringa prioriterer høgt, noko som ikkje minst er viktig i dei urolege tidene me no er inne i. Kampen for å tryggja arbeidsplassane er jobb nr. 1. Representantane frå Framstegspartiet ber Regjeringa om å leggja fram ein strategi for å styrkja den private norske eigarskapen. Dei meiner òg at det må ei modernisering til av dagens rammevilkår og av verkemiddelapparatet. Me er einige i at privat eigarskap er viktig. Etter mitt syn må me ha eit mangfald av eigarskap i bedriftene for framleis å kunna ha eit både konkurransedyktig og dynamisk næringsliv her i landet, noko me er heilt avhengige av for å halda oppe vår høge velferd. Me skal ha både private og statlege, nasjonale og utanlandske eigarar i bedriftene våre. Nyskaping og entreprenørskap skjer ofte i eit samspel mellom privat og offentleg kapital og med støtte frå verkemiddelapparatet. I vår norske blandingsøkonomi eig staten ein relativt stor del av den samla aksjekapitalen. I debatten om eigarskap og om kva og kor mykje staten skal eiga, kjem dei politiske skiljelinene klart til syne. Arbeidarpartiet vil at staten skal vera ein aktiv, langsiktig og føreseieleg eigar i viktige norske selskap. Eg registrerer at det faktisk er fleire som har tru på statleg eigarskap no enn det var før finanskrisa. Folk ser at marknaden har klare svakheiter, og at den statlege eigarskapen har sine klare fordelar. Men me er ikkje ueinige i at dei private eigarane må sikrast gode rammevilkår. Dei mange små og mellomstore bedriftene står for om lag to tredjedelar av sysselsetjinga og for over halvparten av omsetninga i næringslivet. Private eigarar og familiebedrifter er på mange måtar berebjelken i næringslivet vårt. Difor er det så viktig at me har ei regjering som fører ein politikk som legg til rette for utvikling av eit framtidsretta og nyskapande næringsliv og gode, stabile og føreseielege rammevilkår for både bedrifter, entreprenørar og dei tilsette. Tilgang på risikokapital, etableringsordningar og tiltak for å få bukt med skjemaveldet er element som Framstegspartiet trekkjer fram i sitt forslag. Alt dette er viktige ting som allereie inngår i Regjeringas næringspolitikk. Så merkar eg meg at representantar frå Framstegspartiet lyftar fram skatten som eit stort problem. Eg merka meg òg at den førre talaren, frå Høgre, hadde formuesskatten som løysinga på det meste. Ei undersøking som Synovate nyleg har gjort blant over 500 bedriftsleiarar, syner at satsing på forsking, på innovasjon og på utdanning likevel er det viktigaste for næringslivet. Dei same leiarane gir klårt uttrykk for at lågare skattar og avgifter er heilt uvesentleg i høve til satsing på forsking. Det bør kanskje gi både Framstegspartiet og Høgre noko å tenkja på. Denne regjeringa har auka løyvingane til næringsretta forsking over Nærings- og handelsdepartementet sitt budsjett med over 40 pst. sidan regjeringsskiftet. I tillegg kjem alle dei ekstraløyvingane som er ein del av krisepakka som Stortinget nett har vedteke, og som òg har fått stor oppslutning frå næringslivet.